google/wiki40b huggingface dataset:
Kystsequoia

Utbredelse og økologi

Treet kan bli 2200 år gammelt, barken er rik på tanniner som beskytter mot forråtnelse, skogbrann og insekter. Trærne gir habitater for noen truede fuglearter i USA. Treet liker dype, fuktige og nedbørrike dalbunner. Det vanligste bartreet som vokser sammen med den er douglasgran. Avhengig av voksested kan også kjempeedelgran, vestamerikansk hemlokk og sitkagran være vanlig. De vanligste løvtrærne er madrona og Notholithocarpus densiflorus. Andre løvtrær som kan vokse her, er oregonlønn, rødor, Chrysolepis chrysophylla, oregonask, Frangula purshiana, pil og californialaurbær. I undervegetasjonen finnes blant annet klaseberglyng, Rhododendron macrophyllum og prydbringebær.
Treet vokser på 30-900 meters høyde, og er en art som er sårbar for hogst og utryddelse. Habitatene utgjør over 360 000 hektar, og treet er svært verdifullt i tømmerhogst.
Moderparti

Forholdet mellom moderparti og ungdomsparti

Forholdet mellom ungdomsparti og moderparti reguleres gjennom vedtektene til en eller begge organisasjoner, og involverer ofte representasjonsrett i moderpartieiets valgte organer og besluttende møter (f.eks års- og landsmøter) og i prosesser rundt nominasjon eller programskaping. Med unntak av Fremskrittspartiets Ungdom(FpU) er norske ungdomsorganisasjoner helt selvstendige organisasjoner som samarbeider med sitt moderprati, men som vedtar egen politikk helt uten formell innblanding fra moderpartiet. Unge Venstre slår for eksempel fast i sine vedtekter at det er en "selvstendig organisasjon som samarbeider med Venstre"
Andreas Heldal-Lund

Skiller mellom scientologi og Scientologikirken

Operation Clambake er et nettsted om scientologi og Scientologikirken. Mesteparten av den informasjonen som presenteres av Operation Clambake, er kritisk til Scientologikirken og dens ledelse, selv om de som er uenige gis god plass til å komme med sine meninger. Heldal-Lund begynte å kritisere Scientologikirken i 1996, etter at kirken var funnet skyldig i bedrageri i Norge. Han har mange ganger uttalt at han ikke motsetter seg at folk praktiserer scientologi som religion, men at han reagerer negativt på lederskapet i det han kaller den «kriminelle og korrupte» Scientologikirken.

Tory Christman

En profilert kirkekritiker, Tory Christman, sier Heldal-Lund er grunnen til at hun forlot scientologien etter tredve år. Ifølge Christman hadde hun allerede begynt å komme i tvil vedrørende kirken etter å ha blitt dratt inn et regissert angrep (sporgery) på nyhetsgruppen alt.religion.scientology, men samtaler med Heldal-Lund fikk henne til å forlate bevegelsen.

Kritisert på scientolog-nettsteder

Heldal-Lund blir omtalt på scientologen Joel Philips' nettsted Religious Freedom Watch der han er oppført i kategorien «anti-religiøse ekstremister». Ifølge Heldal-Lund har Joel Philips kontaktet hans arbeidsgiver i august 2005, idet han identifiserte seg som utgiver av nettstedet Religious Freedom Watch, og kommet med uttalelser som at Heldal-Lund er en «copyright-anarkist» som med overlegg overtrår opphavsrettsregler og påstanden at Operation Clambake «formidler dødstrusler mot medlemmer av Scientolgikirken og til og med anbefalinger og konkrete metoder for hvordan de skal tas livet av.»
Kambrosilur

Kambrosilurske avsetninger i Norge

I Norge finnes kambrosilurske avsetninger i midtre deler av Oslofeltet (særlig i Oslo, Bærum og Asker), på Vestlandet og i Trondheimsfeltet, Nordlandsprovinsen, Troms og Finnmark.
Den kambrosilurske lagrekken er særlig komplett på Ringsaker hvor den er 125 meter tykk – lengre sør i Oslofeltet mangler avleiringene fra tidligkambrium og lagene er tynnere. I Oslofeltet er kambrosilurlagene synlige oppe i dagen i hovedstadsområdet og nedover langs den kystnære, østre halvdelen av Bærum og Asker, inklusive de vestre øyene i Indre Oslofjord. De ligger nær den østlige, ytre forkastningssonen mot Nesodden, og er sterkt foldet i retningen sørvest-nordøst. Mange steder er lagene vendt 90° med tydelgie striper langs overflaten av mørt skifer og lys kalkstein. Ovenforliggende lag fra permtiden er ikke synlige her, de ligger lengre nord og vest rundt Oslogryta.
Praktisk-pedagogisk utdanning

Praktisk-pedagogisk utdanning (PPU) er en ettårig videreutdanning gitt ved universiteter og høyskoler som kvalifiserer for arbeid som lærer, adjunkt eller lektor i barneskolens mellomtrinn, ungdomsskolen eller videregående skole. Utdanningen baserer seg på tidligere utdanning av minst tre års varighet, som inkluderer minst ett skolefag på 60 studiepoeng eller mer. Man kan også søke opptak basert på yrkesutdanning.
Studiet inneholder både undervisning i generelle pedagogiske emner og fagdidaktikk i et eller flere skolefag. Praksis av 12-14 ukers varighet ved en skole er obligatorisk.
Om man ikke har allmennlærerutdannelse eller tilsvarende, er det krav om PPU for å få fast tilsetning i undervisningsstillinger ved norske skoler. Tidligere ble utdannelsen kalt pedagogisk seminar (ped.sem.) og varte et halvt år.
Olivenbavian

Hierarki i flokken

Unge olivenbavianer blir tolerert så lenge de har mørk «babypels». Når de får voksen pels, inntar hunnene en plass nederst i hierarkiet. Hannen blir jagget bort og må slåss for å komme i en ny flokk.
Olivenbavianen er utbredt i Vest- til Nordøst Afrika. De blir opptil 60-86 cm lange og ca. 22-37 kg. Halen kan komme opp mot 58 cm. Men det vanlige er rundt 40-50 cm. Artene er pr.dags dato ikke truet, men bør holdes under overvåkning.
Jyllands-Posten

Morgenavisen Jyllands-Posten er ei dansk avis grunnlagt i 1871. Hovedredaksjonen ligger i Viby ved Århus i Jylland. Den kommer ut sju dager i uka og er en av Danmarks største morgenaviser. I 2000 var opplaget over 180 000, i 2004 var det på 157 700 og i 2012 på 97 500.
Jyllands-Posten utgis av et driftsaksjeselskap som også utgir dagsavisa Politiken og tabloidavisa Ekstra Bladet. Ansvarlig redaktør er Jørn Mikkelsen.
Avisa fikk mye internasjonal oppmerksomhet etter at de i høsten 2005 publiserte de såkalte Muhammed-karikaturene. I 2006 kom det til store protester.

Historikk og politisk profil

Jyllands-Posten ble grunnlagt i 1871 som en konservativ regionavis med lave opplagstall. På 1920- og 30-tallet vakte avisa oppsikt med sin uttalte sympati for fascismen og det tyske nazi-diktaturet. Avisa viste i samme periode også klare tegn på antisemittiske holdninger, noe som blant annet kom til uttrykk i en lederartikkel fra 1938, publisert få dager etter Krystallnatten.
Etter 2. verdenskrig satset avisa på ny teknikk og god nyhetsjournalistikk og ble større enn København-avisene. Ifølge Jyllands-Postens Fonds formålsparagraf skal avisa i dag være «liberal og uavhengig».
Avisa har i de siste år inntatt en pro-israelsk holdning, noe som har kommet til uttrykk i flere lederartikler.

Kontrovers om Muhammed-karikaturene og ytringsfrihet

Da Jyllands-Posten 30. september 2005 publiserte tolv tegninger av profeten Muhammed, ble avisen midtpunkt for en internasjonal debatt om ytringsfrihet. To tegnere mottok dødstrusler og måtte gå under jorden. I tillegg har ambassadørene til Danmark fra Tyrkia, Saudi-Arabia, Iran, Pakistan, Egypt, Indonesia, Algerie, Bosnia-Hercegovina og Libya sammen med den marokkanske chargé d'affaires og lederen av den palestinske delegasjonen protestert mot Danmark, Jyllands-Posten og den danske regjeringen. I Kashmir gikk flere hundre tusen mennesker ut i streik i protest mot artikkelen i den danske avisen.
26. januar 2006 valgte Saudi-Arabia å trekke sin ambassadør ut av landet. En massiv boikott mot danske varer startet i Saudi-Arabia, og den gikk utover blant annet det dansk-svenske meierikonsernet Arla.
Trimror

Fly

På sideroret er det på mindre småfly en liten metallplate som stikker bakover fra bakkanten av sideroret. Dette justeres på bakken ved å bøye platen lett til siden for å hindre at flyet trekker mot ene siden når det skal fly rett fram. På litt større fly er det et lite ror som kan justeres med hjul eller brytere på dashbordet. På store to motors fly brukes roret spesielt ved motorstopp på en motor for å kompensere vridningen av flyet som forårsakes av trekk-kraft av en motor på den ene siden. Disse rorene benevnes trimror. Dersom det lille roret er koblet direkte til siderorspedalene og er den vanlige styringen av roret, benevnes det servoror.
På alle småfly er det trimror på høyderoret som justeres med et hjul på dashbordet. Hver gang flyet endrer stilling i forhold til å klatre/ stige eller å synke/glide eller forandrer flapsstilling eller hastighet er det vanlig å justere høyderorstrimmen. Dersom denne justeringen ikke gjøres må flygeren skyve eller trekke i høyderoret med en jevn kraft. Justeringen av høydetrimroret fjerner denne kraften og gjør flygingen enklere. På rutefly styres dette trimroret av en liten elektrisk bryter på stikka, men brukes på samme måte.
På litt større fly er det et trimror på balanseroret.

Seilbåter/vindror

Roret bak på seilbåter styres vanligvis av en rorkult eller et ratt. På litt større seilbåter og ved langturseiling er det vanlig å montere et vindror. Det består av en plate opp i lufta som roterer med vinden og er montert helt akterut på seilbåten. Det er en innstillbar mekanisk overføring til et lite servoror bakerst på hovedroret eller til rorkulten. Båten vil da styres slik at vinden kommer inn mot båten fra samme retning. Dette gir mulighet for å få utrettet diverse andre gjøremål enn å styre båten.

Skip

Ror på skip blir svært store, og det skal store krefter til for å styre dem. Mindre servoror bak på de store rorene kan være velenget til å styre med.
Superundertøy

Superundertøy eller teknisk undertøy  er undertøy av kunstfibre som er laget for å transportere fuktighet bort fra kroppen. Superundertøy er mye brukt til trening og andre friluftsaktiviteter. Det isolerer ikke like godt som ull.

Historie

Varemerket «Superundertøy» ble lansert i 1970 av LIFA AS Joh. Mikkelsen. Johan Mikkelsen samarbeidet gjennom flere år med et bomulls-spinneri i Italia og med fiberprodusenten, for å få fram et garn av polypropylen som lot seg strikke.  Målet var å kunne strikke tørrbleier.  Da de første meterne med brukbart tøy var strikket, laget han noen trøyer som han lot idrettsfolk teste.  Fotballspilleren Steinar Pettersen ga produktet sitt navn "Supertrøya". Superundertøy ble testet i tysk forskningsinstitutt som bekreftet evnen til å transportere fuktighet bort fra huden, ved kombinasjonen av at polypropylene ikke absorterer vann, har en overflatespenning som gjør at dråpene ikke fester seg på fiberen.  På få år ble Superundertøy fra LIFA og etter hvert deres konkurrenter brukt i de fleste vinter-markeder. Bedriften ble I 1985 fusjonert inn i Helly-Hansen AS, som videreførte produktet.
Fra 1992 ble polypropylene brukt i trøyer i form av netting, av firmaet som i dag heter Brynje of Norway. Trøya het «Superbrynje» og den er videreført i modellen «Super Thermo».
Dorothea Sophie av Slesvig-Holsten-Sønderborg-Pløn

Pløn

Dorothea Sophie var datter av Johan Adolf av Slesvig-Holsten-Sønderborg-Pløn og Dorothea Sophie av Braunschweig-Wolfenbüttel. I 1704 døde først hennes eldste bror Adolf August og fire dager senere hennes far. Regentskapet over Pløn gikk heretter til svigerinnen Elisabeth Sophie Marie av Slesvig-Holsten-Sønderborg-Nordborg (1683–1767) som regjerte for sin to år gamle sønn Leopold August. I 1706 døde også han, og hertugdømmet overgikk til fetteren Joachim Frederik, hertug av Slesvig-Holsten-Sønderborg(-Nordborg)-Pløn. Dorothea Sophie tok heretter opphold på morens enkesete Reinfeld.

Hertuginne

16. april 1709 giftet hun seg med regjerende hertug av Mecklenburg-Strelitz, Adolph Friedrich III (1686–1752). Paret fikk to døtre, som begge døde som små. I 1712 brant parets slott i gamle Strelitz ned med kostbart inventar og skattekammer, og paret måtte heretter kjempe for å opprettholde sin posisjon. Dorothea Sophie overtok sakte men sikkert makten fra ektemannen, og begynte i 1726 oppførelsen av et nytt slott i den nærliggende landsby Glienecke, i begynnelsen uten å informere ektemannen om byggeriet. Den nye residensen stod ferdig i 1732, og fikk tilknyttet et hoffkapell med 30 musikere. Noen år senere flyttet landets administrasjon med til den nye byen som fikk navnet Neustrelitz. Dorothea Sophie var således både landets egentlige regentinne, samt residensbyen Neustrelitz' grunnlegger.
I 1752 døde ektemannen hvoretter det oppsto tvister om hvem som skulle regjere landet. Dorothea Sophie forlot omsider Mecklenburg-Strelitz og slo seg ned på Schöneberg. Hun døde på Fürstenberg og ble bisatt i fyrstegravkammeret i Mirow.
Remskivesnegl

Utseende

Skivesneglene gjenkjennes lett på skallet som er skiveformet, det vil si at spiralene (vridningene) ligger «inne i hverandre», flatt, og gjør skallet flatt. Det er ikke kjegleformet som en kremtopp. Det er snodd mot venstre i motsetning til de fleste andre snegler som har høyrevridd skall.  Å lese et skall vil si å holde det på en spesiell måte slik at antall vridinger kan telles og høyden kan måles. Åpningen skal vende mot deg og toppen opp. Lungeåpningen er på venstre side. De fleste skal er høyrevridde, men noen (skivesnegler og blæresnegler) er venstrevridde.  Mål er skallhøyde og nummer er vridninger.  
Alle skivesnegler har hemoglobin i blodet og har derfor en mer eller mindre gjenkjennelig rød farge.

Levevis

Remskivesnegl finnes i ferskvann og legger gjennomsiktige egg innkapslet i faste, geleaktige klaser på planter, steiner og andre objekter.
Engel de Ruyter

Engel de Ruyter (født 2. mai 1649 i Vlissingen i Holland, død 27. februar 1683 i Amsterdam)  var en nederlandsk viseadmiral.

Bakgrunn

Han var sønn av admiral Michiel Adriaenszoon de Ruyter og hans andre kone, Neeltje (Cornelia) Engels. De Ruyter gjorde tjeneste for Amsterdams admiralitet, han steg i gradene fra offiser under opplæring (eng.: midshipman) i 1666 til kaptein i 1669, og schout-bij-nacht i 1673.

Militær

Engel begynte sin karriere til sjøs ombord på et av sin fars skip undr ekspedisjonene i Middelhavet, Vest-Afrika, Karibia og Nord-Amerika i 1664 og '65. Det var ikke uvanlig for kapteiner å ta med sønnene på tokt, slik lærte de faget mens de ble lønnet av admiralitetet.  Under den andre engelsk-nederlandske sjøkrig, i 1666, ble de Ruyter offisere under opplæring (ned.: adelborst) ved Amsterdams admiralitet. Under todagers-sjøslaget gjorde jonker de Ruyter tjeneste ombord på skipet Gouda (46 kanoner, 192 sjømenn og 30 soldater) under schout-bij-nacht Willem van der Zaens kommando. 
I 1668 gjorde han tjeneste som midlertidig kaptein (ned.: extraordinaris-kapitein), og i 1669 fikk han fast tjeneste (ned.: ordinaris-kapitein). For innsatsen han gjorde under admiral-løytnant Willem Joseph van Ghent mot kaperne fra Alger (Barbareskkysten) i 1670 fikk han en ærespenning med kjede.
Under den tredje engelsk-nederlandske sjøkrig deltok han i slaget i Solebay, som kaptein på Deventer (60 kanoner) og ble såret. Vinteren 1672 – '73 hadde han han majors rang og et kompani «landmatroser» i den hollandske vannlinjen under sin kommando. I 1673 byttet han skip, og var kaptein på Waesdorp under det doble slaget (slaget ved Schooneveld og slaget ved Kijkduin). At han hadde gjort et klokt bytte, viste seg da Deventer ved et uhell eksploderte etter slaget ved Schooneveld. Senere samme år ble han utnevnt til schout-bij-nacht. 
Under den påfølgende krigen, den fransk-nederlandske krigen tjenestegjorde han ombord på Spieghel (70 kanoner) i 1674 under sin fars mislykkede ekspedisjon til Martinique. I 1675 var han på konvoitjeneste i Middelhavet og i 1676 var han en del av flåten som hjalp Danmark mot Sverige under den skånske krig. Utnevnelsen til viseadmiral kom i 1678, samtidig fungerte han som kommandant for en eskadre i hjelpeflåten for Spania under Cornelis Evertsen den unge. Han stred mot den franske admiralen Chateaurenault.
Engel de Ruyter hjalp Gerard Brandt å forberede sin fars biografi, blant annet skrev han sammendrag av hans loggbøker. Takket være at hans far hadde blitt adlet av det spanske og danske kongehuset, fikk han titlene jonker og senere baron; disse ga ham rett til å kalle seg ridder i Holland. Han kjøpte i 1680 et gods i Breukelen som han døpte Ruytervegt. Han giftet seg aldri, og døde uten å etterlate seg arvinger.
Disneyland Paris

Disneyland Paris (tidligere kjent som Eurodisney Resort og Disneyland Resort Paris) er en fornøyelsespark i Marne-la-Vallée, ca. 30 km øst for Paris med figurer, miljøer og temaer hentet fra Walt Disneys underholdningsproduksjoner. Den er bygget etter modell fra Magic Kingdom i Disneyworld i Florida, og det opprinnelige Disneyland i California. Disneyland Paris består av to parker: Disneyland Park (gjerne kalt Disneyland Resort Paris) og Walt Disney Studios. Disneyland Resort Paris var den andre Disney-parken som åpnet utenfor USA (etter Tokyo Disney Resort).

Disneyland Park

Disneyland Park åpnet under navnet Euro Disney Resort den 12. april 1992. 
Dette er «hovedparken» i Disneyland Paris. «Magic Kingdom Paris» er satt sammen av fem forskjellige «verdener»: Main Street, U.S.A., Adventureland, Frontierland, Fantasyland og Discoveryland. I midten av «Magic Kingdom Paris» ligger «Torneroseslottet», bygget med utgangspunkt i «Cinderella Castle» i Florida, men på grunn av fransk byggeskikk og krav om sikkerhet, ble ikke slottet i Paris bygget som en kulisse, men i ekte mur. Hver av delene har ett tema. Adventureland har f.eks. eventyrfilmer som tema.

Walt Disney Studios Park

Walt Disney Studios Park åpnet 16. mars 2002, og er bygget etter modell av Disney's Hollywood Studios. 
Dette er en av «Disneyland Paris» tilleggsparker. Parken har tema fra filmens verden, og tar for seg hvordan filmer lages og produseres. Parken har attraksjoner som «Moteurs... Action! Stunt Show Spectacular» og «Twilight Zone Tower of Terror», «Armageddon» og «Rock 'n' Roller Coaster Avec Aerosmith».
De Havilland DH.34

Konstruksjon og utviking

I 1921 hadde de Havilland  fått tilstrekkelig erfaring med de Havilland DH.18 og realiserte at flyet mått bli mer effektivt for å forbedre økonomien ved passjerflyvning. De Havilland bygde et ti-passsjer,  DH.29 endekker, samtidig med konstruksjon av DH.32, en dobbeltdekker med tilsvarende størrelse og kapasitet som det til åtte pssasjerer, DH.18, men med mindre kraftig motor, den mer økonomiske Rolls-Royce Eagle stempelmotor. På grunn av presserende behov for større kapasitet ble arbeidene med DH.29 og DH.32 lagt på is og dobbtdekkeren DH.34 ble konstruert. Den fikk tilsvarende skrog som DH.29, men med plass til ti pasasjerer.
DH.34 hadde et finérkedd skrog med cockpit (for to piloter) plassert foran vingen og passasjerkabinen. Det var drevet av Napier Lion motor med selvstarter, dermed unngikk en å måtte sveive propelleren for å starte motoren. Uvanlig for konstruksjonen førte flyet en reservemotor ombord, bak passasjerkabinen. Den uvanlige formen på kabindøreen tillot lasting og lossing av reservemotren. En spesiell tilpasset luke på siden av kabinen kunne fjernes og slik at propelleren kunne lastes ombord og stikke ut på siden av skroget. Reservemotorer ble ikke transportert rutinemessig. (DH.34's kapasitet var for lav til både passeasjerer og reservemotor, men dette arrangementet ble brukt for raskt å transportere en reservemotor til fly med motorproblemer.
To DH.34 ble bestilt av Daimler Airway som del av en batch på ni fly med første prototype (registrert G-EBBQ) som fløy første gang 26. mars 1922. Stallhastigheten på 101km/t ble sett på som for høy og fikk skylden for et fatalt havari i 1923. Øvre vingepar ble forlengeut fra 15,65 m til 16,56 m.

Flyet i bruk

DH.34 be tatt i bruk av Daimler 2. april 1922 på Croydon-Paris service. Daimler opererte tilsamen seks D.H.34, fire var leiet fra fra Air Ministry av Instone Airline som operere ytterigee fire alle leiet.. Et fly ble bygget på bestilling fra Soviet-selskapet Dobrolyot.
Da Imperial Airways ble dannet 1. april 1924 ved sammenslåing av Daimler Airway, Instone Air Line, Handley Page Transport og British Marine Air Navigation Company, arvet det D.H.34 som var i bruk frem til mars 1926.
DH.34 ble i utstrakt grad brukt for flyninger over den engelske kanal hvor flyene fløy 8 000 timer i de første ni måneders drift, og det andre flyet fløy 160 000 km uten overhaling. Seks D.H.34 ble tapt i ulykker i løpet av de fire driftsår, flere av de var fatale.
Abu Qir kraftverk

Abu Qir kraftverk er et kombinert oljekraftverk og gasskraftverk i Egypt. Det har en installert produksjonskapasitet på 930 MW, fordelt på 5 blokker / turbiner. Anlegget ble påbegynt omkring 1983, og stod ferdig i 1991. Brenselkilden er naturgass og tungolje.
Eika Gruppen

Historie

Terra ble etablert som et innkjøps- og interessesamarbeid i 1997 med navnet Eika Gruppen, som en konsekvens av de nye trendene i norsk bankindustri. Det hadde tidligere vært mange fusjoner i norske sparebanker, noe som førte til et stort antall regionale sparebanker. Den største av disse var Sparebanken NOR, som var en resultatet av en fusjon mellom over hundre banker. I 1996 allierte flere av de andre store regionale bankene seg i form av SpareBank 1. På denne tiden var det to tydelige trender blant både store sparebanker og forretningsbankene; en ny teknologisk plattform med nettbankdrift, samt at de begynte å tilby alle mulige finansielle tjenester, også inkludert sparepenger, verdipapirer og forsikring.
Også de små, uavhengige sparebankene som ikke hadde fusjonert ble nødt til å tilby disse tjenestene. Som et resultat ble Eika Gruppen dannet, og siden 1997 har Terra kjøpt opp selskaper for å kunne tilby stadig flere tjenester.
I oktober 1999 ble Eika Gruppen AS fusjonert med Terra, og i november 2000 ble navnet endret til Terra-Gruppen AS. I 2012 vedtok konsernstyret å gå tilbake til navnet Eika. Navneskiftet ble gjennomført 21. mars 2013 etter vedtak i generalforsamlingen og godkjenning fra Finanstilsynet.

Terra-skandalen

Terra-skandalen i 2007 involverte meglerhuset Terra Securities som var et datterselskap i Terrakonsernet. Nordlandskommunene Rana, Narvik, Hemnes og Hattfjelldal samt kommunene Vik, Bremanger, Haugesund og Kvinesdal hadde lånt penger med sikkerhet i framtidige kraftinntekter og investert pengene i kompliserte fondsprodukter med høy risiko i USA gjennom Citigroup. Kommunene tok på seg garantiforpliktelser som medførte at kommunene tapte betydelig mer enn de opprinnelig hadde investert. Terra Securities ble slått konkurs etter dette.
NM i friidrett 1920

Norgesmesterskapet i friidrett 1920 bestod av flere arrangementer som i 1920 kåret norgesmestere i friidrettsøvelsene.
Hovedmesterskapet ble arrangert på Frogner stadion i Kristiania fra 3. til 4. juli. Kun menn deltok.
Kongepokalvinner ble Helge Løvland. 
Se også NM i mangekamp 1920.
Nürnberglovene

Nürnberglovene (på tysk die Nürnberger Gesetze) eller Raselovene fra Nürnberg ble enstemmig vedtatt den 15. september 1935 ved riksdagen under den 7. rikspartidagen for Det nasjonalsosialistiske tyske arbeiderparti («Frihets-riksdagen») i Nürnberg. Med dette nedfelte de tyske nasjonalsosialistene antisemittismen i lovverket på en helhetlig måte.
Prosopocoilus lateralis

Utseende

En middelsstor til stor (hannene 24-56 millimeter), kraftig, blank, mørkt rødbrun hjortebille. Dekkvingene er brungule med varierende, rødbrune til svarte tegninger. Store hanner har lange, kraftige, krumme kjever som har et par tenner på inndersiden. Andre former har kortere, knivformede mandiler, vanligvis med flere tenner. Hodet er stort og bredt, uten påfallende kjøler eller knøler, pannen foran bredt, U-formet innbuktet. Antennene har en tre-leddet vifte. Pronotum er betydelig bredere enn langt, rundet. Undersiden er brunrød med diffuse, gulaktige flekker. Hunnen er mindre og mer bred og oval enn hannen, uten forstørrede kjever, blank og svart, mørkere på farge enn hannen. Hodet er tett og kraftig punktert.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten er utbredt på Filippinene og Sulawesi.
Fugløya naturreservat

Fugløya naturreservat ligger på vestsiden av Fugløya i Gildeskål kommune i Nordland. Naturreservatet har et areal på 5482 dekar, hvorav 1742 dekar sjøareal. Området er vernet for å ivareta et viktig hekkeområde for fugl, særlig lundefugl.